CELEX: 32011R1050
Language: mt
Date: 2011-10-20 00:00:00
Title: Regolament ta’ Implimentazzjoni tal-Kummissjoni (UE) Nru 1050/2011 tal- 20 ta’ Ottubru 2011 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Darjeeling (IĠP)]

21.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 276/5
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1050/2011
   tal-20 ta’ Ottubru 2011
   li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Darjeeling (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u partikolarment it-tielet subparagrafu tal-Artikolu 7(5) tiegħu,
   Billi:
   
               (1)
            
            
               Skont l-Artikolu 6(2) tar-Regolament (KE) Nru 510/2006, l-applikazzjoni tal-Indja li waslet fit-12 ta’ Novembru 2007 għar-reġistrazzjoni tad-denominazzjoni “Darjeeling” bħala indikazzjoni ġeografika protetta ġiet ippubblikata f’Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Il-Ġermanja, Franza, l-Italja, l-Awstrija, ir-Renju Unit u ċittadin mill-Indja ressqu oġġezzjonijiet għal din ir-reġistrazzjoni skont l-Artikolu 7(1) tar-Regolament (KE) Nru 510/2006. Dawn l-oġġezzjonijiet tqiesu eliġibbli abbażi tal-Artikolu 7(3), l-ewwel subparagrafu, il-punti (a), (c) u (d) ta’ dak ir-Regolament. Permezz ta’ ittra reġistrata tal-11 ta’ Ġunju 2010, il-Kummissjoni talbet lill-Partijiet ikkonċernati biex jilħqu ftehim bejniethom.
            
         
               (3)
            
            
               Inltaħaq ftehim bejn Franza u l-Indja li rriżulta f’introduzzjoni ta’ kjarifiki fid-Dokument Uniku u b’konsegwenza ta’ dan il-ftehim, l-ippakkjar tal-kwantitajiet il-kbar biss hu meħtieġ li jsir fiż-żona ġeografika u l-ippakkjar għall-konsumatur jista’ jsir kemm fiż-żona ġeografika kif ukoll ’il barra minnha. Minħabba f’hekk, għandu jiġi ċċarat li, fir-rigward tat-tikkettar, il-preżenza obbligatorja ta’ numru tal-liċenzja u ta’ logo speċifikat hija rikjesta biss fil-każ ta’ prodotti fi kwantitajiet kbar trasportati bil-baħar miż-żona ġeografika.
            
         
               (4)
            
            
               Bejn l-Indja fuq naħa u l-Ġermanja, l-Italja, l-Awstrija u r-Renju Unit u ċ-ċittadin mill-Indja fuq in-naħa l-oħra ntlaħaq biss ftehim parzjali fil-qafas taż-żmien indikat. B’segwitu tal-ftehim, ir-referenza tal-isem botaniku “Camellia sinensis M Kuntz” għandha tiġi korretta għal “Camellia sinesis L.O. Kuntze”, u l-ippakkjar fi kwantitajiet kbar tat-te “Darjeeling” għandu jkun ristrett għaż-żona ġeografika. Kwalunkwe tip ta’ ppakkjar jew ippakkjar mill-ġdid ieħor, inkluż l-ippakkjar maħsub għall-konsumatur aħħari, jista’ jsir fiż-żona ġeografika jew barra minnha.
            
         
               (5)
            
            
               Dawk li oġġezzjonaw allegaw ukoll li hemm nuqqas ta’ konformità mal-Artikolu 2 tar-Regolament (KE) Nru 510/2006.
            
         
               (6)
            
            
               Rigward l-allegazzjoni tan-nuqqas ta’ rabta bejn ir-reputazzjoni u l-fama tal-prodott fiż-żona tal-produzzjoni, instab li l-ispeċifikazzjoni tal-prodott turi li l-prodott huwa speċifiku, u li l-għarfien prattikuu l-ħiliet li jintużaw mill-produtturi kif ukoll il-fatturi pedoklimatiċi u l-ambjent ġeografiku taż-żona ġeografika (l-iskular naturali tal-ħamrija, il-kumbinazzjoni komplessa ta’ xita li tinżel bil-qliel u t-temperatura li kontinwament tkun baxxa) jaffettwaw b’mod sinifikanti l-karatterisitiċi tal-prodott li jikkostitwixxu l-qofol tar-reputazzjoni tiegħu.
            
         
               (7)
            
            
               Fil-każ tal-oġġezzjoni li tirrigwarda l-allegazzjoni li d-dejta analizzata msemmija fid-Dokument Uniku mhijiex rilevanti, din id-dejta ma għandhiex impatt fuq ir-rabta li hija bbażata fuq ir-reputazzjoni iżda sservi biss biex tiddeskrivi l-prodott bħala tali. Madankollu, ir-Regolament (KE) Nru 510/2006 ma jeħtieġx li jiġi żvelat is-sors tal-analiżi.
            
         
               (8)
            
            
               L-isem “Darjeeling” għandu jintuża biss bħala denominazzjoni tal-bejgħ għat-te li huwa kollu kemm hu prodott fiż-żona ġeografika skont l-ispeċifikazzjoni, għalkemm it-taħlit ta’ dan it-te jista’ jsir fiż-żona ġeografika jew barra minnha. Taħlitiet ta’ “Darjeeling” ma’ tejiet oħra ma għandhomx iġibu l-isem ta’ “Darjeeling” bħad-denominazzjoni tal-bejgħ u jekk dan ma jkunx il-każ, dawn għandu jkollhom tikketta f’konformità mar-regoli tal-Unjoni dwar it-tikkettar b’mod partikolari sabiex jiġi evitat li jinħoloq diżgwid fuq livell materjali fost il-konsumaturi.
            
         
               (9)
            
            
               Id-dikjarazzjonijiet ta’ oġġezzjoni wrew li l-isem “Darjeeling” jintuża biex jiddistingwi ċerti prodotti li mhumiex konformi mal-ispeċifikazzjoni, iżda li huma komparabbli ma’ prodotti bħal dawn. Instab li l-użu kontinwu tal-isem għall-prodotti bħal dawn jipperikola l-eżistenza tal-isem “Darjeeling”. Għalhekk il-produtturi ta’ prodotti bħal dawn għandhom jingħataw perjodu ta’ tranżizzjoni ta’ ħames snin sabiex jużaw l-isem imsemmi skont l-Artikolu 13(3) tar-Regolament (KE) Nru 510/2006, dejjem jekk dawn il-prodotti jkunu ġew ikkummerċjalizzati legalment għal mill-inqas ħames snin qabel l-14 ta’ Ottubru 2009, u bil-kundizzjoni li tiġi rrispettata l-ordni ġuridika tal-Unjoni, b’mod partikolari d-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 fuq l-approsimazzjoni ta’ liġijiet tal-Istati Membri li għandhom x’jaqsmu ma’ tikkettar, preżentazzjoni u riklamar ta’ oġġetti tal-ikel (3).
            
         
               (10)
            
            
               Rigward l-allegazzjoni tal-karattru ġeneriku tal-isem propost għar-reġistrazzjoni, ma ġiet stabilita l-ebda prova ta’ status ġeneriku.
            
         
               (11)
            
            
               Fid-dawl ta’ dan, l-isem “Darjeeling” għandu jiddaħħal fir-Reġistru tad-denominazzjonijiet protetti tal-oriġini u tal-indikazzjonijiet ġeografiċi protetti u d-Dokument Uniku għandu jiġi aġġornat skont dan u ppubblikat.
            
         
               (12)
            
            
               Il-provvedimenti pprovduti f’dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
            
         ADOTTAT DAN IR-REGOLAMENT:
   Artikolu 1
   Id-denominazzjoni li tinsab fl-Anness I għal dan ir-Regolament għandha tiddaħħal fir-reġistru.
   Artikolu 2
   Ir-reġistrazzjoni hija soġġetta għal perjodu tranżizzjoni ta’ ħames snin li matulhom l-ismijiet li jinkludu d-“Darjeeling” jistgħu jintużaw għal prodotti li ġew kummerċjalizzati legalment għal mill-inqas ħames snin qabel l-14 ta’ Ottubru 2009, u bil-kundizzjoni li tiġi rrispettata l-ordni ġuridika tal-Unjoni, b’mod partikolari fir-rigward tad-diżgwid li jinħoloq fuq livell materjali fost il-konsumaturi skont l-Artikolu 2 tad-Direttiva 2000/13/KE.
   Artikolu 3
   Id-Dokument Uniku aġġornat jidher fl-Anness II għal dan ir-Regolament.
   Artikolu 4
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta’ Ottubru 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 93, 31.3.2006, p. 12.
   
      (2)  ĠU C 246, 14.10.2009, p. 12.
   
      (3)  ĠU L 109, 6.5.2000, p. 29.
   
      ANNESS I
      Prodotti agrikoli maħsuba għall-konsum mill-bniedem fl-Anness I għat-Trattat:
      
         Klassi 1.8:   Prodotti oħra fl-Anness I għat-Trattat: (ħwawar; eċċ.)
      
      L-INDJA
      Darjeeling (IĠP)
   
   
      ANNESS II
      DOKUMENT UNIKU
      
         IR-REGOLAMENT TAL-KUNSILL (KE) Nru 510/2006
      
      
         “DARJEELING”
      
      
         Nru tal-KE: IN-PGI-0005-0659-12.11.2007
      
      
         IĠP ( X ) DPO ( )
      
      1.   Isem
      
      “Darjeeling”
      2.   Stat Membru jew Pajjiż Terz
      
      L-Indja
      3.   Deskrizzjoni tal-prodott agrikolu jew tal-oġġett tal-ikel
      
      3.1.   Tip ta’ prodott
      
      
               
                  Klassi 1.8:
               
               
                  Prodotti oħrajn tal-Anness I għat-Trattat
               
            3.2.   Deskrizzjoni tal-prodott li għalih japplika l-isem f’(1)
      
      L-isem botaniku tal-pjanta tat-te Darjeeling huwa Camellia Sinensis L.O. Kuntze. Il-pjanta tat-te Darjeeling hija sġajra dejjem tħaddar li tikber bil-mod, b’ħafna friegħi u b’saħħitha li jekk ma tkunx ristretta, tista’ tikber sa għoli ta’ 2.5 metri. Il-pjanta tat-te Darjeeling tieħu minn 6 sa 8 snin biex timmatura sabiex tagħti ħsad ekonomiku u hija magħrufa bħala pjanta ta’ ħajja ekonomika ta’ aktar minn 100 sena fejn ikun hemm prattiki agrikoli tajbin. Kapaċi tirreżisti x-xitwa kiefra, in-nixfa fit-tul u l-altitudnijiet għolja ta’ Darjeeling. Il-weraq ħodor huma żgħar, b’kulur qawwi u jleqq u spiss miksi b’pil sufi ħafif fiddien u blanzuni twal. Il-produttività tat-te Darjeeling hija ħafna inqas minn dik ta’ kwalunkwe żona tat-tkabbir tal-pjanti tat-te, u b’hekk it-te jiswa ħafna biex jinħasad u jiġi prodott. Il-produttività hija daqshekk inqas minħabba l-elevazzjonijiet għoljin taż-żona ġeografika u l-kundizzjonijiet klimatiċi rari. Il-pjanta tat-te Darjeeling inżergħet għall-ewwel darba fil-bidu tas-seklu 19. Matul is-snin din adattat ruħha għall-ambjent naturali tagħha u żviluppat il-karatteristiċi indiġeni, jiġifieri l-karattru Darjeeling uniku imsemmi minn esperti rinomati fid-dewqien tat-te u mill-konsumaturi.
      Meta jissajar, it-te Darjeeling jagħti kulur li jvarja minn lewn mitfi ta’ lumi għal wieħed rikk ta’ ambra. Jingħad li x-xarba mit-te misjur għandha diversi gradi eċċezzjonali ta’ luminożità viżwali, profondità u qawwa. Meta jissajjar, it-te jerħi fwieħa b’togħma kumplessa, pjaċevoli, aromatika punġenti u b’riħa karatteristika (bouquet) anke fit-togħma li jħalli wara. Spiss issir referenza għall-karatteristiċi organolettiċi tax-xarba mit-te Darjeeling imsajjar bħala mielsa, armonjużi, kompluti, delikati, maturi, ħelwin, vivaċi, xotti u effervexxenti.
      Il-komponenti kimiċi preżenti fit-te Darjeeling f’konċentrazzjonijiet għoljin ħafna huma l-ossidu tal-linalol I, II, III u IV. Il-linalol, il-ġeranjol, il-metil saliċiklat, l-alkoħol benżiliku, 2-feniletanol, diidroaktinidijolide, l-aċidu eżanojku, l-aċidu cis-3-eżenojku, l-aċidu trans-2-eżenojku, l-aċidu trans-ġeranojku, 3,7-dimetil-1,5,7-oktatrijen-3-ol (jista’ jiġi kkwantifikat bħala % ta’ 0,36 % sa 1,24 %) u 2.6-dimetil-3,7-oktadjene-2, 6-djol (kwantifikat bħala % ta’ 3,36 % sa 9,99 %). L-aħħar żewġ komponenti huma preżenti f’konċentrazzjonijiet għoljin ħafna (li jitilgħu sa 1,24 % u 9,99 % rispettivament).
      It-togħma rari tat-te Darjeeling hija riżultat dirett ta’ għaqda ta’ ġeni tal-pjanti li huma indiġeni għaż-żona ta’ Darjeeling; il-kimika tal-ħamrija li hija rikka fil-minerali, l-għoljiet ta’ Darjeeling fejn tagħmel ħafna xita (sa 160 pulzier fis-sena), l-altitudnijiet (l-ogħla 2 250 metru u l-iżjed baxxa 600 metru) u l-varjazzjoni unika tat-temperatura (bejn 5 u 30 °C). L-effett tal-kundizzjonijiet agroklimatiċi inkluż id-dawl, it-temperatura, l-umdità, ix-xita, eċċ., għandu rwol importanti fil-produzzjoni tal-metaboliti sekondarji marbuta mal-kwalità tat-te Darjeeling. Ġie osservat li xi varjetajiet tat-te miżrugħin f’partijiet oħra tal-pajjiż li għandhom kundizzjonijiet agroklimatiċi differenti ma jipproduċux l-aroma/it-togħma unika tat-te Darjeeling.
      L-industrija tat-te Darjeeling issegwi sett ta’ prattiki agrikoli stabiliti li ġew żviluppati u użati għal aktar minn 150 sena biex issostni t-tkabbir tar-rimjiet, filwaqt li dawn jinżammu f’għoli xieraq biex ikun jista’ jsir il-qtugħ bl-idejn. Kull kilogramm ta’ te lest biex jissajjar jikkonsisti f’madwar 20 000 rimja miġbura bl-idejn individwalment. Dan jagħti idea tal-ammont ta’ sforz uman involut fil-produzzjoni tiegħu.
      It-te Darjeeling jiġi pproċessat bil-metodu ortodoss tradizzjonali biss, fejn l-isforz uman u l-għarfien/is-sengħa tradizzjonali jidħlu f’kull stadju, u li huwa msejjaħ l-istil Darjeeling tal-manifattura.
      Hemm tliet gradi differenti ta’ daqsijiet ta’ te Darjeeling li huma tradizzjonalment magħrufa bħala “Whole Leaf”, “Brokens” u “Fannings”.
      3.3.   Materja prima
      
      Mhux applikabbli.
      3.4.   Għalf (għall-prodotti li ġejjin mill-annimali biss)
      
      Mhux applikabbli.
      3.5.   L-istadji speċifiċi fil-produzzjoni li għandhom isiru fiż-żona ġeografika identifikata
      
      Il-qtugħ tat-te Darjeeling jibda fl-aħħar ta’ Frar/bidu ta’ Marzu u jispiċċa sa nofs Novembru skont il-kundizzjonijiet tat-temp u t-temperatura ambjentali; ix-xhur kesħin tax-xitwa minn Diċembru sa Frar huma perjodu ta’ inattività. Sġajra tat-te Darjeeling tagħti biss minn 50 sa 100 gramma ta’ te lest biex jissajjar fis-sena. Il-metodu tal-qtugħ tat-te Darjeeling jikkonsisti f’teknika/sengħa speċjali, li huwa għarfien tradizzjonali li jgħaddi minn ġenerazzjoni għall-oħra. Il-qtugħ isir primarjament minn ħaddiema nisa tas-sengħa għaliex il-weraq ħodor jeħtieġu li jinqabdu b’delikatezza sabiex tinżamm il-kwalità.
      Wara l-ħsad, il-weraq tat-te Darjeeling jiġu pproċessati biss bil-metodu tradizzjonali ortodoss fl-istil ta’ manifattura tipika Darjeeling fil-fabbriki li jinsabu biss f’ġonna speċifiċi fiż-żona għat-tkabbir tat-te Darjeeling definita. L-għarfien/is-sengħa tradizzjonali jgħaddu minn ġenerazzjoni għall-oħra u huma involuti f’kull stadju tal-proċess. In-natura sensittiva għall-aħħar tal-werqa ħadra maqtugħa b’mod delikat tirrispondi l-aħjar għal trattament ġentili. Għalkemm varjetajiet differenti tal-werqa jirrikjedu varjazzjonijiet kumplessi fl-ipproċessar, l-istadji segwiti huma uniformi.
      L-ipproċessar tat-te Darjeeling iseħħ fil-fabbriki li jinsabu biss ġewwa l-ġonna tat-te notifikati. It-tnixxif, l-għażla, il-klassifikazzjoni u l-ippakkjar fi kwantitajiet kbar tat-te Darjeeling iseħħu esklussivament fil-fabbriki fż-żona tal-ġonna tat-te notifikati. Huwa importanti li wieħed jinnota li ma jsir l-ebda proċessar barra l-ġonna tat-te.
      Għalhekk, l-istadji kollha tal-produzzjoni tat-te (il-ħsad, it-tnixxif u l-ipproċessar) iseħħu fiż-żoni definiti.
      Meta l-werqa tasal fil-fabbrika, din tkun “dbielet”. L-għan tad-tidbil huwa li l-indewwa tevapora bil-mod minn fuq il-weraq ħodor matul perjodu ta’ bejn 14 u 16-il siegħa. Il-werqa tinxtorob u tirtab ħalli tkun tiflaħ għat-tgħawwiġ u l-brim mekkaniku. Il-karatteristiċi tax-xarba tat-te msajjar ukoll jibdew jiżviluppaw wara l-bidliet fiżiċi u kimiċi ġewwa l-istruttura tal-werqa.
      Il-weraq ħodor jiġu sseparati u mifruxa b’mod uniformi fuq skrins tax-xibka tal-wajer li jitpoġġew fuq “mejjilli” ddisinjati apposta li jidhru qishom kaxxi tal-injam twal ħafna. Kull mejjilla hija kamra tal-arja li tippermetti l-arja friska niexfa li tgħaddi b’mod regolat minn ġol-weraq ħodor sakemm jintlaħaq it-“tidbil” mixtieq. Bejn wieħed u ieħor, 75 % tal-kontenut tal-ilma fil-werqa ħadra friska jevapora f’dan l-istadju.
      Il-werqa midbiela mbagħad titneħħa mill-mejjilla u titpoġġa u tiddawwar fil-magni tar-rumblar, li, billi jġiegħlu l-werqa midbiela tirrombla taħt pressjoni, jgħawġu l-werqa, jifqgħu ċ-ċelloli u jerħu l-meraq naturali, u b’hekk tistimula l-ossidazzjoni u titħaffef il-pigmentazzjoni. Issir superviżjoni metikoluża ħafna tal-pressjonijiet u s-sekwenzi tar-rumblar sabiex ikun żgurat li dan kollu jkun sar fl-aħjar stil, mingħajr l-effett ta’ detriment tas-sħana żejda.
      Imbagħad, il-werqa tinfirex irqiq irqiq f’kamra friska b’ventilazzjoni tajba sabiex tossida bil-mod (tiffermenta). Dan l-istadju, fejn il-flavanoli jaqbdu mal-ossiġenu fl-arja, jestendi fuq perjodu li jvarja minn sagħtejn sa erba’ sigħat, u primarjament jiddependi mit-temperatura tal-ambjent u l-umdità relattiva. Persuna li għandha l-esperjenza fil-produzzjoni tat-te tiġġudika f’intervalli regolari l-ammont tal-iżvilupp tal-kwalità mir-riħa li toħroġ progressivament mill-werqa. Dan il-ġudizzju sensorju huwa kritiku għall-kwalità tal-infużjoni msajra. Għal min ikun qed iżur, ir-riħa rikka ta’ fjuri li toħroġ mill-kamra tal-brim u l-fermentazzjoni (l-ossidazzjoni) tad-Darjeeling hija waħda qawwija ferm u li żgur ma tinteshiex.
      Ladarba tintlaħaq fermentazzjoni (ossidazzjoni) ottima, il-werqa ossidata tittieħed biex tinxtewa fil-forn (jew titnixxef) sabiex titwaqqaf milli tkompli tifferementa (l-ossidazzjoni) billi jiġu diżattivati l-enżimi, u biex titneħħa l-indewwa kollha li jkun fadal fil-werqa. In-Nixxiefa tat-Te hija kamra li tesponi l-werqa ffermentata (ossidata) għall-arja sħuna niexfa, f’temperaturi varji ġewwa l-partijiet tagħha, għal tul ta’ bejn 20 sa 30 minuta. Xiwja tajba tnaqqas il-kontenut tal-indewwa fil-prodott finali għal madwar inqas minn 2 %, u tirriżulta f’te niexef frisk, li mbagħad jingħata grad skont id-daqs billi jingħadda minn passaturi li jivvibraw. Dawn il-gradi finalment jiġu ffatturati, ippakkjati f’lottijiet/f’pakketti tal-fojl iddisinjati sabiex iżommu t-te frisk u l-kwalità għal perjodu ta’ żmien estiż.
      Wara li titlesta l-klassifikazzjoni finali, jiġu assenjati n-nomenklaturi skont id-daqs tal-grad. Dawn jidħlu fi tliet kategoriji:
      
                  (a)
               
               
                  Whole Leaf — FTGOP — Fine Tippy Golden Flowery Orange Pekoe.
               
            
                  (b)
               
               
                  Brokens — TGBOP — Tippy Golden Broken Orange Pekoe.
               
            
                  (c)
               
               
                  Fannings — GOF — Golden Orange Fannings.
               
            Id-differenza ewlenija ta’ bejn dawn it-tliet kategoriji hija d-daqs.
      “Orange Pekoe” huwa terminu li jintuża primarjament biex jiddeskrivi grad fis-sistema tal-klassifikazzjoni tal-istess isem li tintuża biex jintgħażlu t-Tejiet suwed. Is-sistema hija msejsa biss fuq id-daqs tal-weraq tat-te iswed ipproċessat u mnixxef.
      Il-gradazzjonijiet ta’ hawn fuq huma marbuta biss mad-daqs tal-werqa sħiħa wara l-ipproċessar u mhux mad-differenzi fil-kwalità. Il-gradi kollha huma l-prodott tal-istess werqa ħadra. In-nomenklaturi jintużaw biex jiddistingwu l-grad tat-te lest biex jissajjar skont id-daqs tal-weraq tat-te wara l-ipproċessar.
      3.6.   Regoli speċifiċi li jikkonċernaw it-tqattigħ, il-ħakk u l-ippakkjar, eċċ.
      
      Ma hemmx rekwiżiti speċifiċi għall-ippakkjar tat-te Darjeeling. It-te Darjeeling jasal għand il-konsumatur aħħari fl-UE fi kwantitajiet kbar jew f’pakketti għall-konsumaturi. 95 % tal-ippakkjar kollu sakemm it-te jitqiegħed f’kaxxi ta’ daqs tal-konsumatur isir fl-UE (il-bqija jiġi ppakkjat fl-Indja).
      3.7.   Regoli speċifiċi dwar it-tikkettar
      
      Fuq kull pakkett irid jiġi pprovdut in-numru tal-liċenzja tal-produttur/pakkettatur skont id-Darjeeling Protection Certified Trade Mark Scheme 1999 amministrata mit-Tea Board of India (korp statutorju ffurmat skont l-Att dwar it-Te tal-1953 tal-Indja li jagħtihom is-setgħa jamministraw il-produzzjoni tat-te), kif ukoll il-logo rreġistrat ta’ Darjeeling (ċirku li fih rappreżentazzjoni stilizzata ta’ mara Indjana li qed iżomm il-weraq tat-te). Id-disinn tal-mara jinkludi misluta tonda stilizzata u misluta oħra tal-imnieħer. Il-marka tal-kelma “Darjeeling” qiegħda miktuba fit-tond mat-tarf tax-xellug taċ-ċirku. Dawn l-elementi kollha jingħaqdu flimkien biex jiffurmaw l-logo Darjeeling.
      Il-logo speċjali Darjeeling, li nħoloq fl-1983 u reġistrat fl-Indja bħala marka kummerċjali kollettiva, huwa rekwiżit tat-tikkettar, għal te li ġie ċċertifikat mill-Bord bħala konformi mal-istandards u l-karatteristiċi tat-te Darjeeling. Sa mill-introduzzjoni tiegħu, il-logo Darjeeling dejjem deher fuq il-kaxxi/pakketti taħt il-kontroll tal-Bord.
      Il-Bord tat-Te kiseb ir-reġistrazzjoni tal-logo Darjeeling bħala Marka ta’ Ċertifikazzjoni skont l-Indian Trade and Merchandise Marks Act (Att tal-Marki Kummerċjali u tal-Merkanzija Indjan) tal-1958.
      Il-Bord tat-Te rreġistra wkoll il-logo Darjeeling taħt il-Geographical Indication of Goods (Registration & Protection) Act (Att il-ġdid tal-Indikazzjoni Ġeografika tal-Oġġetti (Reġistrazzjoni u Protezzjoni)) tal-1999.
      In-nomenklatura tal-gradazzjoni mhijiex obbligatorja fuq it-tikketta.
      4.   Definizzjoni fil-qosor taż-żona ġeografika
      
      It-te Darjeeling jikber fid-distrett ta’ Darjeeling, li jinsab fl-Istat ta’ West Bengal, fl-Indja. Is-suddiviżjonijiet li ġejjin tad-Distrett ta’ Darjeeling fl-Istat ta’ West Bengal (fl-Indja) għandhom il-ġonna tat-te fit-territorju tagħhom: is-suddiviżjoni ta’ Sadar, iż-żoni bl-għoljiet biss tas-suddiviżjoni ta’ Kalimpong li tinkludi s-Samabeong Tea Estate, l-Ambiok Tea Estate, il-Mission Hill Tea Estate, l-Upper Fagu u l-Kumai Tea Estates u s-Suddiviżoni ta’ Kurseong bl-esklużjoni taż-żoni fil-lista ta’ ġurisdizzjoni 20, 21, 23, 24, 29, 31 u 33 li jinkludu s-suddiviżjoni Subtiguri ta’ New Chumta Tea Estate, is-Simulbari u l-Marionbari Tea Estate tal-Għassa tal-Pulizija ta’ Kurseong fis-Suddiviżjoni ta’ Kurseong. Il-ġonna tat-te jinsabu f’altitudni ta’ bejn 600 u 2 250 metru fuq għoljiet wieqfa li jipprovdu sistema ta’ skular naturali ideali tal-ammont ġeneruż ta’ xita li jinżel fid-distrett.
      5.   Rabta maż-żona ġeografika
      
      5.1.   Speċifiċità taż-żona ġeografika
      
      Il-ġonna tat-te jinsabu f’altitudni ta’ bejn 600 u 2 250 metru fuq għoljiet wieqfa li jipprovdu sistema ta’ skular naturali ideali tal-ammont ġeneruż ta’ xita li jinżel fid-distrett. Huwa importanti li wieħed jinnota r-relevanza tal-elevazzjoni, għax hija speċifika għall-Kwalità Darjeeling. Flimkien ma’ dan, is-sħab u d-dawl tax-xemx intermittenti jingħaqdu flimkien biex joħolqu l-karattru uniku tat-te Darjeeling.
      Il-ħamrija hija rikka u l-art bl-għoljiet tipprovdi sistema ta’ skular naturali tal-ammont ġeneruż ta’ xita li tinżel fid-distrett.
      Minħabba t-temperatura dejjem baxxa, ir-rata metabolika (fotosinteżi) tal-pjanta tat-Te Darjeeling hija ħafna inqas minn kwalunkwe pjanta tat-te oħra, li twaqqaf it-tkabbir tal-werqa ħadra u żżid il-konċentrazzjoni tal-karatteristiċi kimiċi naturali.
      Iż-żona tat-tkabbir tat-te Darjeeling tinsab fis-seba’ widien tal-għoljiet Darjeeling li jħarsu direttament lejn il-Ħimalaja u l-quċċata tal-muntanja ta’ Kanchenjunga li hija t-tielet l-għola quċċata ta’ muntanja fid-dinja. Ir-riħ kiesaħ li jonfoħ mill-Ħimalajas matul is-seba’ widien f’temperaturi varji matul is-sena huwa wieħed mir-raġunijiet li jwassal għat-togħma unika tad-Darjeeling. Barra minn hekk, fl-għoljiet Darjeeling jaqa’ ċ-ċpar matul l-iljieli li jikkondensal-molekuli tal-ilma tal-ambjent u jmelles il-weraq tat-te Darjeeling filwaqt li matul il-lejl jifforma saff ta’ nida fuqhom. L-għolja Darjeeling tesperjenza ħafna xita (sa 160 pulzier u mhux inqas minn 80 pulzier) fis-sena. L-għoljiet Darjeeling jieħdu biss madwar 4 sa 5 sigħat xemx għal 180 jum biss fis-sena. Dawn il-fenomeni naturali jikkontribwixxu b’mod sinifikanti għall-iżvilupp tat-togħma eċċezzjonali u l-karatteristiċi tat-te Darjeeling.
      5.2.   Speċifiċità tal-prodott
      
      It-Te Darjeeling huwa te ta’ fama konsiderevoli, għaliex it-togħma tiegħu tant hija unika li mkien iżjed fid-dinja ma tista’ tkun irreplikata. Dawn l-isġajjar tat-te, li ilhom jikbru fir-reġjun tal-muntanji ta’ Darjeeling għal iktar minn 150 sena huma mkabbra bix-xita intermittenti, ix-xemx u ċ-ċpar mimli ndewwa mielsa. Dawk li jaqtgħu l-weraq tat-te jieħdu biss l-aħjar żewġ werqiet u l-blanzun sabiex tinżamm it-togħma partikolari. Il-fatt li għandu dawn l-elementi naturali, is-sempliċi fatt li jiġu prodotti biss bejn 9 u 10 miljun kilo ta’ Te Darjeeling fis-sena mid-distrett ta’ Darjeeling, jagħmluh esklussiv u mixtieq. Dan huwa tabilħaqq prodott ta’ lussu. Il-konformità ma’ dan il-profil ta’ kwalità għolja, tirriżulta f’rendimenti baxxi ħafna. Il-produtturi tad-Darjeeling jagħmlu kull sforz biex jiżguraw l-ogħla standards tal-kwalità minkejja l-ispejjeż għoljin involuti. L-arti tal-qtugħ tal-weraq tat-te tal-ġenerazzjoni suċċessiva tat-Tramuntana għandha valur artistiku. L-elementi umani huma preżenti f’diversi stadji tal-produzzjoni tat-te (kif spjegat hawn fuq).
      It-te Darjeeling jiġi pproċessat bil-metodu ortodoss tradizzjonali biss, fejn l-isforz uman u l-għarfien/s-sengħa tradizzjonali jidħlu f’kull stadju.
      5.3.   Rabta kawżali bejn iż-żona ġeografika u l-kwalità speċifika, ir-reputazzjoni jew karatteristika oħra tal-prodott
      
      Ġeografika u agroklimatika: Minħabba r-rabta unika u kumplessa tal-kundizzjonijiet agroklimatiċi li jiddominaw fir-reġjun li jiġbor fih is-87 ġnien tat-te ġewwa d-distrett ta’ Darjeeling kif ukoll ir-regolamenti tal-produzzjoni mill-Bord, it-te prodott f’dan ir-reġjun għandu l-karatteristiċi organolettiċi distinti u li jokkorru naturalment, tat-togħma, ir-riħa u s-sensazzjoni li akkwistaw il-patroċinju u r-rikonoxximent tal-konsumaturi distinti fid-dinja kollha bir-riżultat li elevaw it-Te Darjeeling f’kategorija superjuri ta’ lussu.
      Topografika: Il-ġonna tat-te Darjeeling jinsabu f’altitudni ta’ bejn 600 u 2 250 metru fuq għoljiet wieqfa li jipprovdu sistema ta’ skular ideali naturali tal-ammont ġeneruż ta’ xita li jinżel fid-distrett. It-togħma rari tat-te Darjeeling hija riżultat ta’ taħlita ta’ ġeni tal-pjanta, il-kimika tal-ħamrija, l-altitudni, it-temperatura u l-inżul tax-xita li huma uniċi għall-għoljiet Darjeeling. L-industrija tat-te Darjeeling issegwi sett ta’ prattiki agrikoli stabiliti li ġew żviluppati u użati għal aktar minn 150 sena biex issostni t-tkabbir tar-rimjiet, filwaqt li dawn jinżammu f’għoli xieraq biex ikun jista’ jsir il-qtugħ bl-idejn.
      Il-ħsad: Sġajra tat-te Darjeeling ma trendix iktar minn 100 gramma ta’ te lest biex jissajjar fis-sena (bejn 9 u 10 miljun kilo ta’ Te Darjeeling jiġi prodott fis-sena mid-distrett ta’ Darjeeling). Kull kilo ta’ te fin jikkonsisti f’madwar 20 000 rimja maqtugħa bl-idejn individwalment. Dan jagħti idea tal-ammont ta’ sforz uman involut fil-produzzjoni tiegħu.
      Fatturi oħra: storiċi, tradizzjonali, kulturali u soċjali, kif ukoll l-uniċità speċjali u r-reputazzjoni huma marbuta ma’ “Darjeeling”. Fil-fatt, it-te prodott fir-reġjun ta’ Darjeeling u li għandu l-karatteristiċi speċjali msemmija, huwa u ilu għal żmien twil magħruf fid-dinja tal-kummerċ u mal-pubbliku fl-Indja u barra mill-pajjiż bħala te Darjeeling u b’dan il-mod kiseb reputazzjoni sostanzjali domestika u internazzjonali. Kwalunkwe persuna li taħdem fil-kummerċ jew il-pubbliku fl-Indja jew barra l-pajjiż, li tordna te Darjeeling jew li tara t-te Darjeeling riklamat jew offrut għall-bejgħ tistenna li t-te ordnat, reklamat jew offrut għall-bejgħ ikun it-te kultivat, imkabbar u prodott fir-reġjun imsemmi qabel tad-distrett ta’ Darjeeling u li jkollu l-karatteristiċi speċjali msemmija qabel. Għalhekk, l-isem “Darjeeling” għal te mid-distrett ta’ Darjeeling fl-istat ta’ West Bengal, kiseb uniċità u reputazzjoni speċjali fil-fehma pubblika meta jintuża b’rabta mat-te prodott fir-reġjun imsemmi qabel tad-distrett imsemmi sabiex id-dritt li jintrabat ma’ dan it-tip ta’ te jkun parti mir-reputazzjoni speċifika ta’ dawk kollha li huma assoċjati bi dritt mar-reġjun imsemmi. Il-prezzijiet tat-Te Darjeeling huma wkoll ogħla minn dawk ta’ tejiet oħrajn fl-Indja u kumplessivament fis-suq dinji. Fi kliem ieħor, l-isem “Darjeeling” meta jintuża għat-te, jikkwalifika bħala indikazzjoni ġeografika fl-Indja.
      
         Referenza Għall-Pubblikazzjoni Tal-Ispeċifikazzjoni
      
      http://ec.europa.eu/agriculture/quality/door/publishedName.html?denominationId=1900